Laboratorium waarsku publiek oor vermiste toetsmonstersTabita Makula (Foto: NHLS, ANA) ’n Voertuig wat Covid-19-toetsmonsters vervoer het, is Maandagmiddag net buitekant ’n kliniek in Motherwell, digby Port Elizabeth in die Oos-Kaap, gekaap. Maroela Media het vroeër berig kol. Priscilla Naidu, woordvoerder van die Port Elizabeth-polisie, het gesê die kapers het ŉ vuurwapen op die bestuurder van die voertuig en ’n passasier gerig. Die kapers het die bestuurder en passasier van hul persoonlike besittings beroof voordat hulle in die voertuig gevlug het. Naidu sê die voertuig is later 500 meter van die kapingstoneel gevind. Die Covid-19-toetsmonsters was egter nie in die voertuig nie. Die nasionale gesondheidslaboratoriumdiens (NHLS) in Port Elizabeth het die kapers en lede van die publiek gewaarsku om nie aan die toetsmonsters te raak nie aangesien dit hoogs aansteeklik kan wees. Tabita Makula, die laboratorium se provinsiale bestuurder, het gesê patoloë probeer steeds om vas te stel hoeveel toetsmonsters gesteel is, asook die aantal mense wat weer getoets moet word. Die toetsmonsters was in 40 ℓ-koelhouers vervoer. “Ons kan bevestig die maatskappy is deur ons opdrag gegee om toetsmonsters by ons fasiliteite in die omgewing op te laai,” het Makula gesê. Die kaping het veroorsaak dat al die toetsmonsters nie by die klinieke opgelaai is nie. Makula sê die kaping sal daartoe lei dat die Covid-19-toetse in die Oos-Kaap nou verder agter raak. Die polisie ondersoek ’n saak van kaping en diefstal. ’n Drawwer het verlede maand ook Covid-19-toetsmonsters langs die N2-snelweg in Oos-Londen gevind. Zweli Mkhize, minister van gesondheid, het die koeriermaatskappy wat daardie monsters vervoer het, afgedank. Die maatskappy het later erken hulle was nalatig.